Návrh ROZHODNUTIE RADY o pozícii, ktorú má Európska únia zaujať vo vzťahu k prijatiu rozhodnutia spoločného výboru EÚ – EZVO pre spoločný tranzitný režim a rozhodnutia spoločného výboru EÚ – EZVO pre zjednodušenie formalít pri obchodovaní s tovarom, pokiaľ ide o vyzvanie bývalej Juhoslovanskej republiky Macedónsko na pristúpenie k týmto dohovorom /* COM/2015/0152 final - 2015/0077 (NLE) */





DÔVODOVÁ SPRÁVA 1. KONTEXT NÁVRHU 1.1. Dôvody a ciele návrhu Dohovor o spoločnom tranzitnom režime a Dohovor o zjednodušení formalít pri obchodovaní s tovarom boli uzavreté 20. mája 1987 medzi Európskym spoločenstvom a krajinami EZVO. V oznámení Európskej komisie Európskemu parlamentu a Rade z roku 2001 o stratégii príprav na pristúpenie kandidátskych krajín k dohovoru ES – EZVO o spoločnom tranzitnom režime a dohovoru ES – EZVO o zjednodušení formalít pri obchodovaní s tovarom z roku 1987, ako aj v nasledujúcom oznámení Európskej komisie Európskemu parlamentu a Rade z roku 2010 o stratégii príprav na pristúpenie niektorých susedných krajín k obom dohovorom a v nasledujúcich záveroch Rady zo 14. apríla 2011, ktorými sa potvrdzuje prístup prijatý v uvedených dvoch oznámeniach, sa predpokladá podpora pre viaceré krajiny v ich úsilí o pristúpenie k dohovorom. Účelom je prijať spoločnú pozíciu EÚ k návrhu rozhodnutia Spoločného výboru EÚ – EZVO pre spoločný tranzitný režim č. 1/2015 a k návrhu rozhodnutia Spoločného výboru EÚ – EZVO pre zjednodušenie formalít pri obchodovaní s tovarom č. 1/2015 s cieľom vyzvať bývalú Juhoslovanskú republiku Macedónsko, aby pristúpila k dohovorom. 1.2. Všeobecný kontext Dohovormi sa stanovujú opatrenia na uľahčenie pohybu tovaru medzi Európskou úniou, Islandskou republikou, Nórskym kráľovstvom, Švajčiarskou konfederáciou a Tureckou republikou. Bývalá Juhoslovanská republika Macedónsko si priala formálne pristúpiť k dohovoru a splnila právne a štrukturálne požiadavky a požiadavky na informačné technológie, čo sú predpoklady pre pristúpenie. V súlade s ustanoveniami článku 15 ods. 3 dohovoru o spoločnom tranzitnom režime a ustanoveniami článku 11 ods. 3 dohovoru o zjednodušení formalít pri obchodovaní s tovarom Spoločný výbor EÚ – EZVO vyzve prostredníctvom rozhodnutia v zmysle článku 3 ods. 1 písm. c) a článku 1 ods. 2 tretiu krajinu, aby pristúpila k dohovoru v súlade s postupom stanoveným v článku 15a a v článku 11a. Spoločné výbory EÚ – EZVO začnú tento postup vyzvania, ak daná krajina preukáže, že je schopná dosiahnuť súlad s podrobnými vykonávacími pravidlami pre uplatňovanie dohovorov. Na základe mandátu pracovnej skupiny EÚ – EZVO pre spoločný tranzitný režim a pracovnej skupiny EÚ – EZVO pre zjednodušenie formalít pri obchodovaní s tovarom sa hodnotiaca misia zamerala najmä na prispôsobenie vnútroštátnych colných predpisov bývalej Juhoslovanskej republiky Macedónsko, vytvorenie riadiacich štruktúr potrebných na riadenie postupu a zavedenie nového automatizovaného systému tranzitného režimu (NCTS), ktorý umožňuje uplatňovanie spoločného tranzitného režimu, a zistila, že podmienky na vyzvanie k pristúpeniu boli splnené. 1.3. Existujúce ustanovenia v oblasti návrhu V oblasti návrhu neexistujú žiadne ustanovenia. 1.4. Súlad s inými politikami a cieľmi Únie Návrh je v súlade so stratégiou na podporu konkurencieschopnosti a hospodárskeho rastu EÚ. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU 2.1. Konzultácie so zainteresovanými stranami Konzultačné metódy, hlavné cieľové odvetvia a všeobecný profil respondentov Konzultácie s odsúhlasením návrhu rozhodnutia Spoločného výboru EÚ – EZVO pre spoločný tranzitný režim č. 1/2015 a návrhu rozhodnutia Spoločného výboru EÚ – EZVO pre zjednodušenie formalít pri obchodovaní s tovarom č. 1/2015 s cieľom vyzvať bývalú Juhoslovanskú republiku Macedónsko, aby pristúpila k dohovorom, sa uskutočnili s členskými štátmi v rámci sekcie colného statusu a tranzitu Výboru pre colný kódex a so zmluvnými stranami dohovorov v rámci pracovnej skupiny EÚ – EZVO pre „spoločný tranzit“ a „zjednodušenie formalít pri obchodovaní s tovarom“. Zhrnutie odpovedí a spôsob, akým boli zohľadnené Priaznivé stanovisko Získavanie a využívanie expertízy Externá expertíza nebola potrebná. 2.2. Posúdenie vplyvu Pristúpenie k dohovorom možno vnímať v rámci predvstupovej stratégie pre bývalú Juhoslovanskú republiku Macedónsko pred jej vstupom do Európskej únie. Povedie k zosúladeniu s „acquis communautaire“ v oblasti tranzitu. Zavedením spoločného tranzitného režimu v bývalej Juhoslovanskej republike Macedónsko ako alternatívy k režimu TIR sa ešte väčšmi uľahčí tranzit, znížia sa náklady a prípadne sa zvýši objem obchodu. 3. PRÁVNE PRVKY NÁVRHU 3.1. Zhrnutie navrhovaného opatrenia Spoločné výbory EÚ – EZVO chcú prijať rozhodnutie a začať postup vyzvania k pristúpeniu. Návrh rozhodnutia Spoločného výboru EÚ – EZVO pre spoločný tranzitný režim č. 1/2015 má za cieľ vyzvať bývalú Juhoslovanskú republiku Macedónsko na pristúpenie k Dohovoru o spoločnom tranzitnom režime z 20. mája 1987. Návrh rozhodnutia Spoločného výboru EÚ – EZVO pre zjednodušenie formalít pri obchodovaní s tovarom č. 1/2015 má za cieľ vyzvať bývalú Juhoslovanskú republiku Macedónsko na pristúpenie k Dohovoru z 20. mája 1987 o zjednodušení formalít pri obchodovaní s tovarom. Tieto návrhy rozhodnutí schválila sekcia colného statusu a tranzitu Výboru pre colný kódex a pracovné skupiny EÚ – EZVO pre „spoločný tranzit“ a „zjednodušenie formalít pri obchodovaní s tovarom“. Komisia sa vyzýva, aby schválila tento návrh rozhodnutia písomným postupom, s cieľom predložiť ho Rade na zaujatie spoločnej pozície pre jeho konečné prijatie spoločnými výbormi EÚ – EZVO. 3.2. Právny základ Článok 15 písm. a) Dohovoru z 20. mája 1987 o spoločnom tranzitnom režime a článok 11a Dohovoru z 20. mája 1987 o zjednodušení formalít pri obchodovaní s tovarom. 3.3. Zásada subsidiarity Návrh patrí do výlučnej právomoci Európskej únie (spoločná obchodná politika), a preto si nevyžaduje preskúmanie z hľadiska zásady subsidiarity (článok 5 ods. 3 Zmluvy o fungovaní Európskej únie). 3.4. Zásada proporcionality Návrh je v súlade so zásadou proporcionality z týchto dôvodov: Forma navrhovaného opatrenia je jedinou možnou formou. Forma navrhovaného opatrenia nezahŕňa žiadne finančné náklady. 3.5. Výber nástrojov Navrhované nástroje: Rozhodnutie Neexistuje iný primeraný nástroj. 4. VPLYV NA ROZPOČET Návrh nemá žiadny vplyv na rozpočet EÚ. 5. NEPOVINNÉ PRVKYZjednodušenie Návrhom sa stanovuje zjednodušenie správnych postupov pre orgány verejnej správy a zjednodušenie správnych postupov pre súkromný sektor. Návrhom sa zavádza jediný spoločný tranzitný režim pre všetky zmluvné strany dohovoru. Spoločný tranzitný režim umožňuje uplatňovanie zjednodušených postupov pre súkromné subjekty a osoby. 2015/0077 (NLE) Návrh ROZHODNUTIE RADY o pozícii, ktorú má Európska únia zaujať vo vzťahu k prijatiu rozhodnutia spoločného výboru EÚ – EZVO pre spoločný tranzitný režim a rozhodnutia spoločného výboru EÚ – EZVO pre zjednodušenie formalít pri obchodovaní s tovarom, pokiaľ ide o vyzvanie bývalej Juhoslovanskej republiky Macedónsko na pristúpenie k týmto dohovorom RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 9, so zreteľom na návrh Európskej komisie, keďže: (1) Článkom 15 ods. 3 Dohovoru medzi Európskym hospodárskym spoločenstvom, Rakúskou republikou, Fínskou republikou, Islandskou republikou, Nórskym kráľovstvom, Švédskym kráľovstvom a Švajčiarskou konfederáciou o spoločnom tranzitnom režime[1] („Dohovor o spoločnom tranzitnom režime“) sa spoločný výbor zriadený daným dohovorom splnomocňuje prijať rozhodnutie o vyzvaní tretích krajín v zmysle článku 3 ods. 1 písm. c) na pristúpenie k danému dohovoru v súlade s článkom 15a. (2) Článkom 11 ods. 3 Dohovoru medzi Európskym hospodárskym spoločenstvom, Rakúskou republikou, Fínskou republikou, Islandskou republikou, Nórskym kráľovstvom, Švédskym kráľovstvom a Švajčiarskou konfederáciou o zjednodušení formalít pri obchodovaní s tovarom[2] („Dohovor o zjednodušení formalít pri obchodovaní s tovarom“) sa spoločný výbor zriadený daným dohovorom splnomocňuje prijať rozhodnutie o vyzvaní tretích krajín v zmysle článku 1 ods. 2 na pristúpenie k danému dohovoru v súlade s článkom 11a. (3) Pokiaľ ide o rozhodnutia vyzvať bývalú Juhoslovanskú republiku Macedónsko na pristúpenie k tým dohovorom, je vhodné stanoviť pozíciu, ktorú má Únia zaujať v rámci uvedených spoločných výborov. (4) Pozícia Únie v Spoločnom výbore by preto mala byť založená na pripojenom návrhu rozhodnutí, PRIJALA TOTO ROZHODNUTIE: Článok 1 Pozícia, ktorú zaujme Európska únia v rámci Spoločného výboru EÚ – EZVO pre spoločný tranzitný režim k výzve, aby bývalá Juhoslovanská republika Macedónsko pristúpila k dohovoru o spoločnom tranzitnom režime, vychádza z návrhu rozhodnutí uvedeného Spoločného výboru EÚ – EZVO pripojeného k tomuto rozhodnutiu. Článok 2 Pozícia, ktorú zaujme Európska únia v rámci Spoločného výboru EÚ – EZVO pre zjednodušenie formalít pri obchodovaní s tovarom k výzve, aby bývalá Juhoslovanská republika Macedónsko pristúpila k dohovoru o zjednodušení formalít pri obchodovaní s tovarom, vychádza z návrhu rozhodnutí uvedeného spoločného výboru EÚ – EZVO pripojeného k tomuto rozhodnutiu. Článok 3 Hneď ako bývalá Juhoslovanská republika Macedónsko splní všetky technické podmienky pre pristúpenie, zástupca EÚ v spoločných výboroch uvedených v článku 1 a 2 navrhne rozhodnutia na vyzvanie bývalej Juhoslovanskej republiky Macedónsko k pristúpeniu k dohovorom a hlasovanie o týchto rozhodnutiach v súlade s článkom 1 a 2 tohto rozhodnutia. Článok 4 Toto rozhodnutie nadobúda účinnosť 1. júna 2015. V Bruseli Za Radu predseda [1] Ú. v. ES L 226, 13.8.1987, s. 2. [2] Ú. v. ES L 134, 22.5.1987, s. 2. PRÍLOHA 1 príloha k návrhu rozhodnutia Rady o pozícií, ktorú má Európska únia zaujať vo vzťahu k prijatiu rozhodnutia Spoločného výboru EÚ – EZVO pre spoločný tranzitný režim a rozhodnutia Spoločného výboru EÚ – EZVO pre zjednodušenie formalít pri obchodovaní s tovarom o vyzvaní bývalej Juhoslovanskej republiky Macedónsko na pristúpenie k týmto dohovorom návrh rozhodnutia Spoločného výboru EÚ – EZVO pre spoločný tranzitný režim č. …/2015 o vyzvaní bývalej Juhoslovanskej republiky Macedónsko na pristúpenie k Dohovoru o spoločnom tranzitnom režime SPOLOČNÝ VÝBOR, so zreteľom na Dohovor z 20. mája 1987 o spoločnom tranzitnom režime[1] (ďalej len „dohovor“), a najmä na jeho článok 15 ods. 3 písm. e), keďže: (1) Podporu obchodu s bývalou Juhoslovanskou republikou Macedónsko by uľahčil spoločný tranzitný režim pre tovar prepravovaný medzi bývalou Juhoslovanskou republikou Macedónsko a Európskou úniou, Islandskou republikou, Nórskym kráľovstvom, Švajčiarskou konfederáciou a Tureckou republikou. (2) Na dosiahnutie tohto režimu je vhodné vyzvať bývalú Juhoslovanskú republiku Macedónsko, aby pristúpila k dohovoru, PRIJAL TOTO ROZHODNUTIE: Článok 1 V súlade s článkom 15a dohovoru sa bývalá Juhoslovanská republika Macedónsko vyzýva, aby pristúpila k dohovoru od 1. júna 2015. Článok 2 Toto rozhodnutie nadobúda účinnosť dňom jeho prijatia. V 2015, Za spoločný výbor predseda PRÍLOHA 2 Pripravovaný návrh rozhodnutia Spoločného výboru EÚ - EZVO pre zjednodušenie formalít pri obchodovaní s tovarom č. ../2015 o vyzvaní bývalej Juhoslovanskej republiky Macedónsko na pristúpenie k Dohovoru o zjednodušení formalít pri obchodovaní s tovarom SPOLOČNÝ VÝBOR, so zreteľom na Dohovor z 20. mája 1987 o zjednodušení formalít pri obchodovaní s tovarom[2] (ďalej len „dohovor“), a najmä na jeho článok 11 ods. 3, keďže: (1) Výmenu tovaru s bývalou Juhoslovanskou republikou Macedónsko by uľahčilo zjednodušenie formalít, ktoré ovplyvňujú obchodovanie s tovarom medzi bývalou Juhoslovanskou republikou Macedónsko a Európskou úniou, Islandskou republikou, Nórskym kráľovstvom, Švajčiarskou konfederáciou a Tureckou republikou. (2) Na dosiahnutie tohto zjednodušenia je vhodné vyzvať bývalú Juhoslovanskú republiku Macedónsko, aby pristúpila k dohovoru, PRIJAL TOTO ROZHODNUTIE: Článok 1 V súlade s článkom 11a dohovoru sa bývalá Juhoslovanská republika Macedónsko vyzýva, aby pristúpila k dohovoru od 1. júna 2015. Článok 2 Toto rozhodnutie nadobúda účinnosť dňom jeho prijatia. V 2015, Za spoločný výbor predseda [1] Ú. v. ES L 226, 13.8.1987, s. 2. [2] Ú. v. ES L 134, 22.5.1987, s. 2.